b'\n_START_ARTICLE_\nGeorge Crook\n_START_PARAGRAPH_\nGeorge Crook (g. 1828 m. rugs\xc4\x97jo 8 d. netoli Deitono, Ohajas \xe2\x80\x93 m. 1890 m. kovo 21 d. \xc4\x8cikagoje, Ilinojus) \xe2\x80\x93 amerikie\xc4\x8di\xc5\xb3 generolas, JAV pilietinio karo metu kovoj\xc4\x99s su ind\xc4\x97nais.\n_START_SECTION_\nBiografija\n_START_PARAGRAPH_\n1852 m. George Crook baig\xc4\x97 Vest Pointo karo akademij\xc4\x85. Kaip sausumos kariuomen\xc4\x97s karininkas buvo i\xc5\xa1si\xc5\xb3stas kovoti su ind\xc4\x97nais ir saugoti pasien\xc4\xaf (angl. Frontier) Oregone ir Kalifornijoje. Prasid\xc4\x97jus JAV pilietiniam karui, tapo S\xc4\x85jungos kariuomen\xc4\x97s kapitonu ir buvo i\xc5\xa1si\xc5\xb3stas \xc4\xaf Rytin\xc4\x99 dal\xc4\xaf, pakeltas pulkininku kovojo Vakar\xc5\xb3 Vird\xc5\xbeinijoje._NEWLINE_1862 m. rugs\xc4\x97jo 7 d. tapo savanori\xc5\xb3 brigados generolu ir vadovavo brigadai Saut Maunteino ir Antietamo m\xc5\xab\xc5\xa1iuose. Perkeltas \xc4\xaf Vakarus, vadovavo Kumberlendo armijos Antrajai kavalerijos divizijai \xc4\x8cikamaugos m\xc5\xab\xc5\xa1yje. Po to tarnavo Vakar\xc5\xb3 Vird\xc5\xbeinijoje. Jo vadovaujama kariuomen\xc4\x97 nugal\xc4\x97jo konfederatus pre Kloido Kalno (1864 m. gegu\xc5\xbe\xc4\x97s 9 d.). Nuo 1864 m. spalio 21 d. savanori\xc5\xb3 generolas majoras. 1865 m. vasario m\xc4\x97n. konfederat\xc5\xb3 partizanai pa\xc4\x97m\xc4\x97 j\xc4\xaf \xc4\xaf nelaisv\xc4\x99, ta\xc4\x8diau netrukus belaisvi\xc5\xb3 apsikeitimo metu buvo paleistas. Karo pabaigoje paskirtas \xc4\xaf Potomako armijos Antr\xc4\x85j\xc4\x85 kavalerijos divizij\xc4\x85._NEWLINE_Po karo kaip reguliariosios armijos pulkininkas leitenantas v\xc4\x97l buvo i\xc5\xa1si\xc5\xb3stas \xc4\xaf Vakarus, kur s\xc4\x97kmingai kovojo su paju\xc4\x8diais. V\xc4\x97liau pervestas \xc4\xaf Arizon\xc4\x85, kur u\xc5\xbebaig\xc4\x97 kovas su apa\xc4\x8diais, juos privert\xc4\x97 apsigyventi rezervatuose. Crook nugal\xc4\x97jo vakarinius apa\xc4\x8dius, organizavo taikos derybas su likusiomis gentimis, siekdamas taikiai u\xc5\xbebaigti konflikt\xc4\x85. D\xc4\x97jo pastangas gindamas ind\xc4\x97nus nuo balt\xc5\xb3j\xc5\xb3. 1873 m. spalio 29 d. pakeltas \xc4\xaf brigados generolus; dar 2 metus liko Arizonoje, siek\xc4\x97 humani\xc5\xa1ko elgesio su ind\xc4\x97nais (d\xc4\x97l to nusipeln\xc4\x97 daugelio j\xc5\xb3 simpatijas \xe2\x80\x93 pasak lakot\xc5\xb3 vado Raudonojo Debesies, \xe2\x80\x9eCrook mums niekad nemelavo, jo \xc5\xbeod\xc5\xbeiai teik\xc4\x97 \xc5\xbemon\xc4\x97ms vilt\xc4\xaf"._NEWLINE_1875 m. perkeltas \xc4\xaf Omah\xc4\x85. Did\xc5\xbeiojo sij\xc5\xb3 karo metu Crook vadovavo vienai i\xc5\xa1 trij\xc5\xb3 kariuomen\xc4\x97s grupuo\xc4\x8di\xc5\xb3, kurios buvo pasi\xc5\xb3stos prie\xc5\xa1 ind\xc4\x97nus. 1876 m. nugal\xc4\x97jo \xc5\xa1iaurinius \xc5\xa1ajanus, kuriems vadovavo \xe2\x80\x9eBukasis Peilis\xe2\x80\x9c prie Red Fork Vajominge. 1882 m. Crook gr\xc4\x85\xc5\xbeintas \xc4\xaf Arizon\xc4\x85, kur Geronimo atnaujino apa\xc4\x8di\xc5\xb3 partizanin\xc4\xaf kar\xc4\x85. 1886 m. j\xc4\xaf pakeit\xc4\x97 konkurentas, generolas Nelson Appleton Miles, kuriam pavyko su\xc4\x8diupti Geronimo ir i\xc5\xa1si\xc5\xb3sti j\xc4\xaf bei jo \xc5\xbemones \xc4\xaf Florid\xc4\x85. 1888 m. baland\xc5\xbeio 6 d. pakeltas \xc4\xaf generolus majorus ir jam paskirta divizija Mis\xc5\xabryje._NEWLINE_Mir\xc4\x97 1890 m. kovo 21 d. \xc4\x8cikagoje nuo \xc5\xa1irdies sm\xc5\xabgio. Palaidotas Arlingtone.'